苏轼
元修菜（并叙）
菜之美者，有吾乡之巢，故人巢元修嗜之，余亦嗜之。
元修云：使孔北海见，当复云吾家菜耶？因谓之元修菜。
余去乡十有五年，思而不可得。
元修适自蜀来，见余于黄，乃作是诗，使归致其子，而种之东坡之下云。
彼美君家菜，铺田绿茸茸。
豆荚圆且小，槐芽细而丰。
种之秋雨余，擢秀繁霜中。
欲花而未萼，一一如青虫。
是时青裙女，采撷何匆匆。
烝之复湘之，香色蔚其饛。
点酒下盐豉，缕橙芼姜葱。
那知鸡与豚，但恐放箸空。
春尽苗叶老，耕翻烟雨丛。
润随甘泽化，暖作青泥融。
始终不我负，力与粪壤同。
我老忘家舍，楚音变儿童。
此物独妩媚，终年系余胸。
君归致其子，囊盛勿函封。
张骞移苜蓿，适用如葵菘。
马援载薏苡，罗生等蒿蓬。
悬知东坡下，塉卤化千钟。
长使齐安人，指此说两翁。